CELEX: 62021TN0187
Language: mt
Date: 2021-04-09 00:00:00
Title: Kawża T-187/21: Rikors ippreżentat fid-9 ta’ April 2021 – Firearms United Network et vs Il-Kummissjoni Ewropea

7.6.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 217/53
            
         
      Rikors ippreżentat fid-9 ta’ April 2021 – Firearms United Network et vs Il-Kummissjoni Ewropea
      (Kawża T-187/21)
      (2021/C 217/68)
      Lingwa tal-kawża: il-Pollakk
      
         Partijiet
      
      
         Rikorrenti: Firearms United Network (Varsavja, il-Polonja), Tomasz Walter Stępień (Żelechów, il-Polonja), Michał Budzyński (Cegłów, il-Polonja), Andrzej Marcjanik (Złotokłos, il-Polonja) (rappreżentant: E. Woźniak, avukat)
      
         Konvenut: Il-Kummissjoni Ewropea
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tannulla r-Regolament tal-Kummissjoni (UE) 2021/57 tal-25 ta’ Jannar 2021 li jemenda l-Anness XVII tar-Regolament (KE) Nru 1907/2006 tal-Parlament Ewropew u tal-Kunsill dwar ir-Reġistrazzjoni, il-Valutazzjoni, l-Awtorizzazzjoni u r-Restrizzjoni ta’ Sustanzi Kimiċi (REACH) rigward iċ-ċomb fil-pritkuni sparati fl-artijiet mistagħdra jew fl-inħawi tagħhom (1).
               
            
         Motivi u argumenti prinċipali
      
      Insostenn tar-rikors tagħhom, ir-rikorrenti jinvokaw erba’ motivi.
      
                  1.
               
               
                  L-ewwel motiv ibbażat fuq ksur tad-dispożizzjonijiet tal-Karta tad-Drittijiet Fundamentali tal-Unjoni Ewropea (2) (Artikoli 16, 17(1), 21(1), 45(1) u 48(1)) permezz ta’ limitazzjoni tal-libertà ta’ intrapriża relatata mal-isparar, limitazzjoni tad-dritt għall-proprjetà, użu u tneħħija ta’ armi tan-nar, pritkuni taċ-ċomb u oġġetti li jikkostitwixxu shooting ranges, diskriminazzjoni ta’ min jipprattika t-tir għall-bersall u ta’ kaċċaturi, limitazzjoni tal-possibbiltà li wieħed jiċċaqlaq waqt li jġorr miegħu pritkuni taċ-ċomb, u l-introduzzjoni ta’ preżunzjoni li persuni li jiċċaqilqu fl-artijiet “mistagħdra” bi pritkuni taċ-ċomb huma ħatja li huma persuni li jisparaw permezz ta’ pritkuni taċ-ċomb fl-artijiet “mistagħdra”, u għaldaqstant persuni li jiksru l-projbizzjoni stabbilita.
               
            
                  2.
               
               
                  It-tieni motiv ibbażat fuq ksur tad-dispożizzjonijiet tat-Trattat dwar l-Unjoni Ewropea (3) (Artikoli 2, 3(2) u 3(3)) permezz ta’ ksur tal-libertà u tad-dritt li l-kaċċatur u l-persuna li tipprattika t-tir għall-bersall ikunu intitolati jagħmlu dan, nuqqas ta’ osservanza tal-prinċipju ta’ Stat tad-dritt permezz tal-introduzzjoni tal-preżunzjoni li persuni li jiċċaqilqu fl-artijiet “mistagħdra” bi pritkuni taċ-ċomb huma ħatja li huma persuni li jisparaw permezz ta’ pritkuni taċ-ċomb fl-artijiet “mistagħdra”, ksur tas-sens ta’ sigurtà permezz tal-introduzzjoni ta’ dispożizzjonijiet li jirrendu impossibbli l-identifikazzjoni tal-artijiet “mistagħdra”, u għaldaqstant il-portata territorjali tal-projbizzjoni, u, b’riżultat ta’ dan, l-adattament tal-aġir tal-persuni kkonċernati għad-dispożizzjonijiet applikabbli.
               
            
                  3.
               
               
                  It-tielet motiv ibbażat fuq ksur tad-dispożizzjonijiet tat-Trattat dwar l-Unjoni Ewropea (Artikoli 5(2), 5(3) u 5(4)) permezz tal-ksur tal-prinċipju ta’ għoti tal-kompetenzi, li jikkonsisti fit-teħid ta’ azzjonijiet li setgħu jittieħdu b’mod suffiċjenti mill-Istati Membri, u kif ukoll forma u kontenut tal-azzjonijiet li jeċċedu dak li huwa neċessarju sabiex jintlaħqu l-għanijiet tat-Trattati.
               
            
                  4.
               
               
                  Ir-raba’ motiv ibbażat fuq użu ħażin ta’ poter permezz tal-adottar ta’ regolament li kellu l-għan li jillimita b’mod sinjifikattiv l-isparar, fit-territorju tal-Unjoni Ewropea, minn persuni ċivili.
               
            
         (1)  ĠU 2021, L 24, p. 19.
      
      
         (2)  ĠU 2012, C 326, p. 391.
      
      
         (3)  ĠU 2016, C 202, p. 13.